
Grozījumi Ukrainas civiliedzīvotāju atbalsta likumā
Izdarīt Ukrainas civiliedzīvotāju atbalsta likumā (Latvijas Vēstnesis, 2022, 45.A, 50.A, 60.A, 70.A, 78.A, 95., 101.A, 101.B, 120., 120.A, 137.A, 185.A, 197., 240.A nr.; 2023, 36.A, 57.A, 69., 106.A, 231. nr.; 2024, 108., 231.A nr.; 2025. 71., 244. nr.; 2026. 46.nr.) šādus grozījumus:
1. 3. pantā:
aizstāt 3.1 daļā vārdus "triju mēnešu laikā" ar skaitli un vārdiem "90 dienu laikā";
papildināt ar sesto daļu šādā redakcijā:
"(6) Ukrainas civiliedzīvotājs, kuram ir tikai Ukrainas pilsonība un, kuram saskaņā ar šo likumu Latvijas Republikā ir piešķirta vai ir bijusi piešķirta pagaidu aizsardzība, ir tiesīgs pieprasīt pastāvīgās uzturēšanās atļauju, ja pirms pastāvīgās uzturēšanās atļaujas pieteikuma iesniegšanas viņš Latvijas Republikā likumīgi uzturējies vismaz piecus gadus nepārtraukti un, pieprasot pastāvīgās uzturēšanās atļauju, iesniedz Ukrainas kompetentās institūcijas izsniegtu apliecinājumu par atbrīvojumu no iesaukšanas Ukrainas aktīvajā dienestā mobilizācijas gadījumā. Pastāvīgās uzturēšanās atļauju piešķir saskaņā ar Imigrācijas likuma 31. pantā noteikto, nepārtrauktās uzturēšanās laikā ieskaitot arī laiku, kurā minētais Ukrainas civiliedzīvotājs uzturējies Latvijas Republikā uz šajā likumā noteiktās ilgtermiņa vīzas vai uzturēšanās atļaujas pamata, nepiemērojot Imigrācijas likuma 35. panta 7. punktā noteikto pastāvīgās uzturēšanās atļaujas atteikuma iemeslu un uzturēšanās tiesības apliecinošajā dokumentā neveicot ierakstu latviešu un angļu valodā "Pastāvīgais iedzīvotājs – ES". Pastāvīgās uzturēšanās atļauju reģistrē reizi piecos gados un to izsniedz līdz uzturēšanās atļaujas reģistrācijas termiņa beigām.".
 
2. Izteikt 11. panta pirmo daļu šādā redakcijā:
"(1) Valstij piekritīgos transportlīdzekļus var nodot bez atlīdzības (ziedot) Ukrainas valdības īpašumā — vispārējam atbalstam Ukrainas sabiedrībai. Lēmumu par valstij piekritīgo transportlīdzekļu nodošanu pieņem iekšlietu ministrs (attiecībā uz tiem valstij piekritīgajiem transportlīdzekļiem, rīcību ar kuriem nodrošina Nodrošinājuma valsts aģentūra) vai finanšu ministrs (attiecībā uz tiem valstij piekritīgajiem transportlīdzekļiem, rīcību ar kuriem nodrošina valsts akciju sabiedrība "Valsts nekustamie īpašumi"). Valstij piekritīgos transportlīdzekļus nodod, noformējot nodošanas un pieņemšanas aktu, neslēdzot rakstisku līgumu. Nodošanas un pieņemšanas aktu paraksta iestādes, kuras uzskaitē ir valstij piekritīgais transportlīdzeklis, atbildīgā amatpersona un attiecīgās Ukrainas iestādes pilnvarots pārstāvis, un apstiprina iestādes, kuras uzskaitē ir valstij piekritīgais transportlīdzeklis, vadītājs. Ja transportlīdzekļa nogādāšanu Ukrainā un nodošanu Ukrainai nodrošina biedrība vai nodibinājums, nodošanas un pieņemšanas aktu paraksta arī attiecīgās biedrības vai nodibinājuma pilnvarots pārstāvis.".
 
3. Izteikt 13.2 pantu šādā redakcijā:
"13.2 pants. Ukrainas civiliedzīvotāju tiesības uz nodarbinātību
Ukrainas civiliedzīvotājam, kuram ir Ukrainā izsniegts ceļošanas dokuments, viņa likumīgās uzturēšanās Latvijas Republikā laikā ir tiesības uzsākt darba tiesiskās attiecības bez šā likuma 3. panta otrajā daļā minētās termiņuzturēšanās atļaujas saņemšanas. Ne vēlāk kā 10 dienu laikā no darba tiesisko attiecību uzsākšanas dienas Ukrainas civiliedzīvotājam ir pienākums iesniegt pieteikumu Pilsonības un migrācijas lietu pārvaldei termiņuzturēšanās atļaujas pieprasīšanai.".
4. Papildināt pārejas noteikumus ar 50. un 51. punktu šādā redakcijā:
"50. Šā likuma grozījums par 3. panta papildināšanu ar sesto daļu stājas spēkā vienlaikus ar Imigrācijas likumu.
51. Uz Ministru kabineta rīkojumu projektiem par valstij piekritīgo transportlīdzekļu nodošanu bez atlīdzības Ukrainai, kas iesniegti izskatīšanai Ministru kabinetā līdz dienai, kad stājās spēkā grozījumi šā likuma 11. panta pirmajā daļā, piemērojama šā likuma 11. panta pirmās daļas redakcija, kas bija spēkā līdz attiecīgo grozījumu spēkā stāšanās dienai.".

